title: ব্রজেন্দ্রকুমার সিংহ
text: বিষ্ণুপ্রিয়া মণিপুরী সাহিত্যর পথিকৃৎ ব্রজেন্দ্রকুমার সিংহ গিরকর জরম ১৯৩৮ খ্রীস্টাব্দর ১২ ফেব্রুয়ারি অসম রাজ্যর শিলচরর পাকইরপার গাঙে। কলিকাতা বিশ্ববিদ্যালয়ত্ত অর্থনীতি শাষ্ত্রলো উচ্চতর ডিগ্রী লয়া অধ্যাপনা পেশাত হমাসিল। হাইলাকান্দি এস এস কলেজে নিয়াম দিন অর্থনীতি বিভাগর অধ্যাপকগোর দ্বায়িত্বত থায়া পিসেদে অধ্যক্ষর পদফাম পাসিল। 
  
  ব্রজেন্দ্রকুমার সিংহ মুলত কবিগো বুলিয়া পারিচিত। বিষ্ণুপ্রিয়া মণিপুরী  কবিতার আধুনিক রূপহান গিরকের সালে অসেহান এহান হাবি সমালোচকে স্বীকার করতারা। কলিকাতা বিশ্ববিদ্যালয়ত তামকরানির সমেইৎ শক্তি চট্টপাধ্যায়, সুনীল গঙ্গোপাধ্যায় প্রমুখ বাঙালী লেখকর লগে গিরকর দেহা, পরিচয়, মারূপমাশাঙ অনিয়ে গিরকের সাহিত্যর জগতে আরাক পাঙকাল আহান দেসিল। পিসে পিসেদে বিষ্ণুপ্রিয়া মণিপুরী সাহিত্য পরিষদ বারো বিষ্ণুপ্রিয়া মণিপুরী সাহিত্যসভার কর্মকান্ডর লগে গিরক জড়িত অসিল। 
  
  ব্রজেন্দ্রকুমার সিংহর পয়লাকার কাব্যগ্রন্থহার নাঙহান  'লেহাউ ফুলগরে'। এহানর ভাষা, ইমেজ, ভাব. রস সাহিত্যপ্রেমী পাঠকরে নুঙপাং করে দেসিল। উহাত্ত আলনাসে। নিজস্ব শিণ্এলার খুৎতল, চিকংলেই, জিনজিনি এসাদে বিভিন্ন কাব্য খুৎতল দিলো বিষ্ণুপ্রিয়া মণিপুরী  ঠাররে। কবিগো বুলিয়া পরিছিত অইলের গায়ো তার গদ্য রচনার পরিমান কম নাগই। তার গদ্য রচনা নানান বারদে সিতারাসে। ভাষাতত্ত্ব, সাহিত্য সমালোচনা বারো বিতর্ক, সামাজিক বারো অন্যান্য প্রবন্ধ, য়ারি, ছন্দতত্ত্ব, নাটক, অনুবাদ হাবি বারাদে তার বিচরন। ধনঞ্জয় রাজকুমার ছদ্ধনামে ইকরেসে আবকসা কবিতা, অনুবাদ সাহিত্য বারো কবিতালো নানান নিরীক্ষা। বিষ্ণুপ্রিয়া মণিপুরী ঠারর সাহিত্যর ইতিহাস ইলইলে গোকুলানন্দ গীতিস্বামীর থাংনাৎ তারে ফাম দেনা লাগের। 
  
  বিষ্ণুপ্রিয়া মণিপুরী সাহিত্যিক
  
  প্রকাশিত য়ারির লেইরিকহান 'সিকাডেইনী', গবেষনাগ্রন্থরমা 'বিষ্ণুপ্রিয়া মণিপুরী ছন্দ পরিচয়'  উল্লেখযোগ্য। প্রকাশিত নাটকরমা 'চক্রবৃদ্ধি', 'কন্ঠগিরো' বারো 'মেইকেই'র নাঙ ননা ইকরের। এতাবাদে সাহিত্য পত্রিকা প্রতিশ্রুতি বারো বিমল সিংহর লগে যুগ্মভাবে বিষ্ণুপ্রিয়া মণিপুরী  পৌরেইর সংকলন 'পৌরেই' সম্পাদনার দ্বায়িত্বত আসিল। 
  
  অসামান্য প্রতিভার অধিকারী গিরক এগো মাতৃভাষার লগে লগে বাংলা ঠারর সাহিত্যতউ সিদ্ধহস্ত। নাঙজাদা রবীন্দ্রগবেষক আগো হিসাবে গিরকর খ্যাতি আছে। বাংলাভাষার সাহিত্যিক উতায় গিরকরে অসমর অন্যতম কবির মর্যাদা দিতারা। 
  
  বিষ্ণুপ্রিয়া মণিপুরী কাব্যসাহিত্যরমা প্রতিষ্ঠান আহার জাগা কালকরিয়া থসিল গিরক ব্রজেন্দ্রকুমার সিংহ। সমাজর মানুরে দুঃখর সমুদ্রত বাহুয়েয়া গিরক ২০১৯ সালর ৩১ আগষ্ট আসামর হাইলাকান্দির আশ্রম সড়কে নিজ বাসভবনে দৌর খয়া পেইল।